Jomfrufisker

Jomfrufisker (Pomacentridae) er en stor familie av saltvannsfisker, som stort bare lever i tropiske strøk.
Kroppen er som regel flattrykt fra sidene. Nesten alle arter har bare ett nesebor på hver side, en egenskap de kun deler med ciklidene. Munnen er liten, og sidelinjen er usammenhengende. De har én ryggfinne. Gattfinnen har 2, eller svært sjelden 3, piggstråler. Svelgtenner forekommer ikke. De er fargerike, og fargene varierer mellom ulike individer og lokaliteter hos samme art. Maksimal lengde er 30 cm.
Jomfrufiskene er en dominerende gruppe på tropiske korallrev, men finnes også i andre grunne farvann med klart vann. De er utbredt i alle tropiske havområder med størst mangfold i det indopasifiske området. Noen få arter finnes i brakk- og ferskvann, og det er også enkelte i tempererte strøk. Den største arten, garibaldifisk (Hypsypops rubicundus), lever utenfor kysten til California og nordvestlige Mexico. I Middelhavet finnes arten Chromis chromis.
Gruppen er svært mangfoldig når det gjelder valg av habitat, ernæring, morfologi og adferd. Mange har territorier der de aktivt jager bort andre fisker, mens andre lever i grupper med et hierarki der de største individene dominerer. Lydsignaler spiller en stor rolle i det sosiale samspillet mellom individer hos mange arter jomfrufisker. Hannen vokter eggene etter gyting. Klovnefiskene lever i symbiose med sjøanemoner. 
Disse fargerike fiskene er forholdsvis lette å holde i saltvannsakvarium.


== Kilder ==
(en) Family Pomacentridae - Damselfishes - FishBase
Aguilar-Medrano, R., Reyes-Bonilla, H. og Polly, P.D. (2015). «Adaptive radiation of damselfishes (Perciformes, Pomacentridae) in the eastern Pacific». Marine Biology. 162 (11): 2291–2303. ISSN 1432-1793. doi:10.1007/s00227-015-2759-9. CS1-vedlikehold: Flere navn: forfatterliste (link)
Cooper, W.J., Smith, L.L. og Westneat, M.W. (2009). «Exploring the radiation of a diverse reef fish family: phylogenetics of the damselfishes (Pomacentridae), with new classifications based on molecular analyses of all genera» (PDF). Mol. Phylogenet. Evol. 52 (1): 1–16. ISSN 1055-7903. PMID 19135160. doi:10.1016/j.ympev.2008.12.010. Arkivert fra originalen (PDF) 11. september 2016. Besøkt 29. august 2016. CS1-vedlikehold: Flere navn: forfatterliste (link)
E.S. Herald, oversatt av Per Høst (1963). Fisk, bind 3 i serien Verdens dyreliv. Oslo: Studieforlaget. s. 225–227.  [originalens tittel Living Fishes of the World]
O. Colleye og E.  Parmentier (2012). «Overview on the diversity of sounds produced by clownfishes (Pomacentridae): importance of acoustic signals in their peculiar way of life». PLoS ONE. 7 (11): e49179. ISSN 1932-6203. doi:10.1371/journal.pone.0049179. 


== Eksterne lenker ==
(en) jomfrufiskfamilien – oversikt og omtale av artene i WORMS-databasen 
(en) jomfrufiskfamilien i Encyclopedia of Life 
(en) jomfrufiskfamilien i Global Biodiversity Information Facility 
(no) jomfrufiskfamilien hos Artsdatabanken 
(en) jomfrufiskfamilien hos Fossilworks 
(en) jomfrufiskfamilien hos ITIS 
(en) jomfrufiskfamilien hos NCBI 
(en) Kategori:Pomacentridae – bilder, video eller lyd på Wikimedia Commons 
Pomacentridae – detaljert informasjon på Wikispecies